作者：赵以夫
词牌/韵律：贺新郎

paragraphs: 载酒阳关去。
正西湖、连天烟草，满堤晴絮。
采翠撷芳游冶处，应和娇弦艳鼓。
看柳外、画船无数。
万倾琉璃浑镜净，陡风波、汹汹鱼龙舞。
谈笑里，遽如许。
流觞满引浇离绪。
便东西、斜阳立马，绿波前浦。
自是莼鲈高兴动，恰值春山杜宇。
漫回首、软红香雾。
咫尺佳人千里隔，望空江、明月横洲渚。
清梦断，恨如缕。